Øystein Dahle

Øystein Dahle (født 1938) er en norsk tidligere industrimann og organisasjonsleder. Han var særlig kjent for ekspertise innen energi, miljøvern og friluftsliv.

 Bakgrunn og karriere 
Øystein Dahle vokste opp i Drammen i Buskerud som sønn av ingeniøren John Dahle.Strinda historielag om John Dahle (fra 1950) Han tok eksamen som kjemiingeniør ved Norges tekniske høyskole i Trondheim. Han arbeidet siden i oljeselskapet Esso fra 1963 til 1995, blant annet som raffineridirektør ved Essos oljeraffineri på Slagentangen ved Tønsberg fra 1978 og som viseadministrerende direktør i ESSO Norge fra 1985 til 1995. Dahle arbeidet også for Esso ved planleggingsavdelingen i New York og som driftssjef på Aruba. 

Dahle har hatt flere tillitsverv i organisasjoner innen friluftsliv og naturvern, blant annet som styreleder i Den Norske Turistforening 1994–2003, Worldwatch Institute fra 2002, Friluftslivets fellesorganisasjon, Forum for Systemdebatt og Norsk Institutt for Genøkologi.

I 2007 ble Øystein Dahle utnevnt til ridder 1. klasse av Den Kongelige Norske St Olavs Orden for sin kamp for nasjonale og internasjonale miljøverntiltak og for sitt arbeid med å fremme norsk friluftsliv. Han ble foreslått av blant annet en rekke miljøvernministre. I 2013 ble han æresmedlem i Den Norske Turistforening som en heder for naturvernarbeidet og engasjementet i foreningen. Tidligere har bare Claus Helberg, Toralf Lyng, Arne Næss, Olav Thon og dronning Sonja fått samme medlemskap. I 2014 ble han tildelt Friluftslivets Hederspris.

Øystein Dahle er faren til forfatteren Gro Dahle (født 1962). Han er gift med tidligere regjeringsråd Nina Frisak (født 1950).

 Referanser 

 Eksterne lenker 
 Arkivbilder av Øystein Dahle som leder i Esso Norge (fra samlingene i Statsarkivet i Stavanger)

Kategori:Norske kjemikere
Kategori:Nordmenn knyttet til petroleumsvirksomheten
Kategori:Norske foreningspersoner
Kategori:Norske miljøvernere
Kategori:Den Norske Turistforening
Kategori:Riddere av 1. klasse av St. Olavs Orden
Kategori:Personer fra Bærum kommune
Kategori:Medlemmer av Norges Tekniske Vitenskapsakademi